Všeobecne záväzné nariadenie obce Zubrohlava č. 3/2011
o poskytovaní príspevku pri narodení dieťaťa

Obecné zastupiteľstvo obce Zubrohlava  zo dňa 13. 12. 2011 číslom uznesenia č.10/2011 schválilo  

Obecné zastupiteľstvo Obce Zubrohlava na základe § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov sa uznieslo na Všeobecne záväznom nariadení (ďalej len „nariadenie“) o poskytovaní príspevku pri narodení dieťaťa občanom obce.
 
Čl. 1
Základné ustanovenia
1. Príspevok pri narodení dieťaťa sa poskytuje rodičom dieťaťa, ktorým sa v priebehu
kalendárneho roku narodilo jedno alebo viac detí, ktoré dovŕšili najmenej 30 dní života.
2. Príspevok je jednorazová, účelová sociálna dávka, ktorú obec poskytuje oprávnenej osobe uvedenej v čl. 2, na pokrytie výdavkov spojených so zabezpečením nevyhnutných potrieb dieťaťa.

Čl. 2
Oprávnená osoba
1. Oprávnená osoba – na uplatnenie nároku na príspevok, ak spĺňa podmienky podľa tohto nariadenia je:
a) matka, ktorá porodila dieťa,
b) otec dieťaťa, keď matka dieťaťa zomrela alebo dieťa bolo zverené do výchovy otca na základe právoplatného rozhodnutia súdu; ak príplatok predtým nebol vyplatený.
2. Iná oprávnená osoba, ktorá prevzala dieťa mladšie ako jeden rok do starostlivosti
nahrádzajúcej starostlivosť rodičov na základe právoplatného rozhodnutia príslušného orgánu, ak príspevok nebol vyplatený.

Čl. 3
Nárok na príspevok
1. Podmienky nároku na príspevok sú:
a) narodenie dieťaťa v príslušnom kalendárnom roku,
b) trvalý pobyt oprávnenej osoby § 2 najmenej 12 mesiacov pred narodením dieťaťa v obci.
Táto podmienka sa nevzťahuje na oprávnenú osobu, keď sa preukáže nadobudnutím
vlastníctva k bytu alebo domu alebo právom užívania (dedičstvo), najneskôr 1 deň pred narodením dieťaťa,
c) trvalá starostlivosť o dieťa; keď obec nemá oprávnené podozrenie zo zanedbania
starostlivosti o dieťa oprávnenou osobou.
2. Príspevok sa poskytuje raz ročne oprávnenej osobe na základe písomnej žiadosti.
3. Nárok na príspevok nevzniká oprávnenej osobe vtedy, ak:
a) dieťa po narodení zomrelo alebo sa narodilo mŕtve,
b) matka dala privolenie na osvojenie dieťaťa pred vyplatením príspevku.

Čl. 4
Výška príspevku
1. Výška príspevku pri narodení dieťaťa je  50 EUR .
2. Uvedená výška sa rovnako vzťahuje aj na každé ďalšie narodené dieťa v príslušnom kalendárnom roku.

Čl. 5
Žiadosť o príspevok
1. Oprávnená osoba môže obec požiadať o poskytnutie príspevku formou písomnej žiadosti, najneskoršie do konca kalendárneho roku, v ktorom sa dieťa narodilo.
2. V prípade sporných náležitostí žiadateľa – čl. 3, je potrebné k žiadosti o príspevok predložiť:
a) rodný list dieťaťa,
b) potvrdenie o trvalom pobyte dieťaťa,
c) rozhodnutie príslušného oprávneného orgánu o zverení dieťaťa do náhradnej rodinnej starostlivosti),
d) potvrdenie o vlastníctve bytu alebo domu,
e) prípadne ďalšie náležitosti – ako ich určí obec.

Čl. 6
Výplata príspevku
1. Obec rozhodne o spôsobe a termíne výplaty príspevku – najneskoršie do 31. januára nasledujúceho kalendárneho roku pre deti narodené do 31. decembra predchádzajúceho kalendárneho roku.
2. Finančné prostriedky, určené na výplatu príspevku pri narodení dieťaťa, sú účelovo rozpočtované v položke sociálne zabezpečenie v rámci rozpočtu obce.

Čl. 7
1. Toto VZN o poskytnutí jednorázového príspevku pri narodení dieťaťa bolo schválené uznesením obecného zastupiteľstva v Zubrohlave  č. 10/2011 zo  dňa 13.12.2011  
2. Toto VZN nadobúda účinnosť 15 – tým dňom od jeho vyvesenia na úradnej tabuli obce Zubrohlava.

                                                            Pavol B u g e ľ
                                                            starosta obce 

Návrh VZN vyvesený na úradnej tabuli v obci Zubrohlava na pripomienkové konania dňa:
.
VZN schválené v OZ uznesením č.  13.12.2011
VZN po schválení OZ  vyvesené na úradnej tabuli v obci Zubrohlava
VZN nadobúda účinnosť dňa: